Nørre Vosborg
Nørre Vosborg, Nørre-Wosborg, hovedgård (sædegård) syd for Vemb, 19 km vest for Holstebro. På et stort voldsted omgivet af vandgrave og dobbelte volde ligger den firefløjede, hvidkalkede hovedbygning. Voldanlægget og østfløjen (Gyldenstjernehuset) i to etager stammer fra ca. 1532, den lave nordfløj i bindingsværk (Ide Lange-huset) er opført ca. 1640, vestfløjen (De Linde-huset) og sydfløjen (Tanghuset) hhv. ca. 1750 og 1838-68. Porttårnet og den ældste del af avlsbygningerne er fra ca. 1790. En fløj bag den nordlige avlsbygning blev føjet til i 2008.
Fra 1946 blev anlægget restaureret af H.H. Engqvist, og det fik i 1982 Europa Nostra-prisen; restaureringen blev med midler fra Fonden Realdania afsluttet i 2008 med indretning af hotel, konferencelokaler og etablering af alsidige kulturelle aktiviteter.
Nørre Vosborg ejedes 1783-1946 af familien Tang, og H.C. Andersen boede hos familien nogle uger på sin Jyllandsrejse 1859.
Vest for Nørre Vosborg, nær udløbet af Storåen i Nissum Fjord, ses resterne af det oprindelige voldsted, hvor Niels Bugges Oseborg fra 1300-t. skal have stået frem til stormfloden i 1532.
Nørre Vosborgs hjemmeside